Ομιλία Προέδρου της Κ.Ε.Δ.Ε. Γ. Πατούλη

στην έναρξη του Προσυνεδρίου του Ηρακλείου

Κυρίες και κύριοι

Είμαι ιδιαίτερα χαρούμενος γιατί σήμερα ξεκινάμε από τον τόπο καταγωγής μου, την Κρήτη, τη διαδικασία του προσυνεδριακού διαλόγου των αιρετών του Πρώτου Βαθμού Αυτοδιοίκησης, 

που θα καταλήξει στη διοργάνωση του ετήσιου τακτικού συνεδρίου της ΚΕΔΕ, 
το οποίο θα πραγματοποιηθεί 7-9 Μαΐου στη Χαλκιδική 

με θέμα: «Η Αναβάθμιση της Τοπικής Αυτοδιοίκησης με τους Πολίτες μπροστά».

Φέτος επιχειρούμε ουσιαστικά μια τομή στον τρόπο με τον οποίο διοργανώνουμε τα τακτικά μας συνέδρια.

Αποφασίσαμε να αντιστρέψουμε τη διαδικασία που μέχρι πρότινος γινόταν, 

κι αντί να περιμένουμε να έρθουν οι αιρετοί εκπρόσωποι των Ο.Τ.Α. να παρακολουθήσουν τα συνέδρια μας, 

πάμε πρώτα εμείς σε αυτούς.

Σε όλη την Ελλάδα.

Διοργανώνουμε σε επτά Περιφέρειες της χώρας αντίστοιχες προσυνεδριακές διαδικασίες, 

με ξεχωριστή ατζέντα και θέμα σε κάθε μία από αυτές τις εκδηλώσεις,

με στόχο αφενός να αναδείξουμε σε βάθος όλα τα μεγάλα ζητήματα που αφορούν τους ΟΤΑ.

Αφετέρου, για να ακούσουμε από κοντά τις απόψεις σας, 

να τις καταγράψουμε και να τις επεξεργαστούμε αναλυτικά, 

ώστε στη συνέχεια οι απόψεις αυτές να αποτυπωθούν και να έρθουν προς συζήτηση στο τακτικό μας συνέδριο.

Οι θεματικές ενότητες που θα συζητηθούν στις προσυνεδριακές μας εκδηλώσεις αφορούν : 

το ΕΣΠΑ, 

την ανάπτυξη και υποστήριξη της επιχειρηματικότητας, 

τα οικονομικά της Τοπικής Αυτοδιοίκησης, 

την αγροτική ανάπτυξη, 

τις ορεινές περιοχές, 

θέματα παιδείας – νεολαίας, αθλητισμού, 

την απασχόληση και την κοινωνική οικονομία, 

την υγεία και την κοινωνική πρόνοια, 

την τουριστική ανάπτυξη, 

τη νησιωτική πολιτική, 

θεσμικά ζητήματα της Αυτοδιοίκησης, 

ζητήματα ισότητας, ηλεκτρονικής διακυβέρνησης, 

χωροταξίας, υποδομών και περιβάλλοντος, 

καθώς και ζητήματα πολιτικής προστασίας.

Είναι μια νέα διαδικασία,
που ενισχύει το διάλογο μεταξύ μας 

και δίνει την ευκαιρία σε συναδέλφους μας από όλες τις γωνιές της Πατρίδας μας 

να παρακολουθήσουν από κοντά και να συμμετάσχουν ενεργά 
στις ανοικτές στο δημόσιο διάλογο διαδικασίες της Κ.Ε.Δ.Ε.

Η διοργάνωση των επτά προσυνεδριακών εκδηλώσεων διαλόγου των αιρετών, 

περιλαμβάνει όμως μια ακόμη σημαντική καινοτομία.
Στο πρόγραμμα αυτών των εκδηλώσεων όπως ήδη θα έχετε διαπιστώσει,

περιλαμβάνεται ξεχωριστή θεματική ενότητα,

πέραν της βασικής ,
που αφορά τα τοπικά ζητήματα που απασχολούν τους Δήμους κάθε Περιφέρειας.

Ουσιαστικά, 

δίνουμε την ευκαιρία στους αιρετούς της κάθε Π.Ε.Δ. 

να εκθέσουν το σύνολο των τοπικών ζητημάτων που τους απασχολούν 

και να προτείνουν λύσεις και πολιτικές, 

οι οποίες αφού θα επεξεργαστούν , 

θα αποτελέσουν μέρος του συνολικού σχεδίου δράσης της Κ.Ε.Δ.Ε. για την επόμενη πενταετία.

Κυρίες και κύριοι συνάδελφοι

Ως νέα Διοίκηση της Κ.Ε.Δ.Ε. , 

προωθούμε μια νέα φιλοσοφία στον τρόπο λειτουργίας του ανώτερου καθοδηγητικού οργάνου της Αυτοδιοίκησης.
ένα νέο μοντέλο λειτουργίας στην Κ.Ε.Δ.Ε., 

που υπηρετεί το στόχο μας να καταστεί η Αυτοδιοίκηση θεσμικά ισχυρή, λειτουργικά ανεξάρτητη και οικονομικά αυτάρκης. 
Στο πλαίσιο αυτό έχουμε θέσει μια σειρά από νέες προτεραιότητες

Οι κυριότερες από αυτές είναι :

1. Η ισότιμη εκπροσώπηση όλων των Δήμων , ανεξαρτήτως πληθυσμιακού μεγέθους, στα θεσμικά όργανα της Αυτοδιοίκησης.

2. Η διασφάλιση της οικονομικής αυτοτέλειας των Δήμων, με προτεραιότητα στον τερματισμό της ακολουθούμενης οικονομικής πολιτικής από την Κεντρική Εξουσία που έχει οδηγήσει σε περικοπή άνω του 70% της κρατικής χρηματοδότησης προς τους Ο.Τ.Α.

3. Η υλοποίηση ενός ολοκληρωμένου σχεδίου που περιλαμβάνει την εκτέλεση μελετών και έργων, αλλά και την ανάληψη δράσεων και πρωτοβουλιών , με προτεραιότητα τους Δήμους της Περιφέρειας.

4. Η διεκδίκηση αναβαθμισμένου ρόλου στα όργανα που διαχειρίζονται τους πόρους του ΕΣΠΑ και του «Πράσινου Ταμείου», σε όλα τα στάδια των αποφάσεων που αφορούν την ένταξη και χρηματοδότηση έργων.

5. Η διεκδίκηση αξιοπρεπών αμοιβών για τα αιρετά στελέχη που κατέχουν θέσεις ευθύνης στην Αυτοδιοίκηση.
6. Η ουσιαστική αναβάθμιση του θεσμικού ρόλου της Αυτοδιοίκησης, μέσα από την προωθούμενη αλλαγή του Καλλικράτη που έχει ήδη εξαγγελθεί από τη νέα Κυβέρνηση.
7. Η ενίχυση των κοινωνικών μας δομών και η κατοχύρωση νέων ρόλων κι αρμοδιοτήτων στον τομέα της κοινωνικής πολιτικής και ιδιαίτερα στον τομέα ενίσχυσης της τοπικής απασχόλησης

8. Η υποβολή ολοκληρωμένων προτάσεων για ζητήματα εθνικής εμβέλειας που αφορούν όμως τις τοπικές κοινωνίες κι ιδιαίτερα ακριτικούς και νησιωτικούς Δήμους, όπως η ακτοπλοϊκή και αεροπορική σύνδεση, η ενίσχυση των δομών υγείας, η προστασία του περιβάλλοντος , η ενίσχυση της απασχόλησης, η αειφόρος ανάπτυξη, οι Α.Π.Ε., ο χωροταξικός σχεδιασμός,  κλπ)
9. Η  ενίσχυση της εξωστρέφειας, μέσα από την  ανάπτυξη διεθνών συνεργασιών και την αναβαθμισμένη  λειτουργία του ειδικού γραφείου αντιπροσώπευσης της Κ.Ε.Δ.Ε., στην έδρα της Ε.Ε., στις Βρυξέλλες.

Οι  προτεραιότητες αυτές, καθορίζουν και τους στόχους μας.

Αλλά για να γίνουν οι στόχοι αυτοί πράξη, χρειάζεται σχέδιο και όραμα.

Το όραμα σας το ανέφερα παραπάνω.

Είναι η αναβάθμιση του θεσμού μας και η οικονομική μας αυτοτέλεια.
Για τον τρόπο με τον οποίο θα κάνουμε το όραμα πράξη, συζητάμε σήμερα.
Από το Ηράκλειο ξεκινά η κατάρτιση ενός ολοκληρωμένου σχεδίου δράσης  για την επόμενη πενταετία, στο οποίο θα αναδεικνύεται το σύνολο των ζητημάτων που απασχολούν τους Ο.Τ.Α. Α’ Βαθμού.

Το νέο στρατηγικό σχέδιο δράσεων και πρωτοβουλιών αλλά και η συνεπής από πλευράς μας υλοποίηση του,

θα καθορίσει την πορεία του θεσμού μας για τα επόμενα 5 τουλάχιστον χρόνια. 
Ως Διοίκηση όμως, δεν περιμένουμε να καταρτιστεί το σχέδιο αυτό για να αναλάβουμε πρωτοβουλίες.

Αντίθετα, μέσα στους  4 τελευταίους μήνες, 
έχουμε να παρουσιάσουμε ένα σημαντικό  Έργο, 
που υπηρετεί το όραμα και τη φιλοσοφία μας.

Μιλώ για μια σειρά από αποτελεσματικές δράσεις & διεκδικήσεις, 
σε οικονομικό, αναπτυξιακό και θεσμικό επίπεδο.
Ως πιο σημαντικές από αυτές θα σας αναφέρω :

Σε ότι αφορά τα Οικονομικά της Αυτοδιοίκησης
· Διεκδικήσαμε και πετύχαμε την αναχρηματοδότηση των δανειακών υποχρεώσεων των Δήμων , μέσω του Ταμείου Παρακαταθηκών και Δανείων, σε βάθος 35ετίας και με χαμηλότερο επιτόκιο. 
· Διεκδικήσαμε και πετύχαμε να ψηφιστεί o N.3416  που δίνει τη δυνατότητα στους Δήμους που έχουν οφειλές στο Δημόσιο και τα ασφαλιστικά ταμεία , να τους παρακρατείται εφόσον το επιθυμούν από τους Κ.Α.Π. ποσοστό 5% , έτσι ώστε με τον τρόπο αυτό και να αποπληρώνονται οι οφειλές που υπάρχουν, αλλά και να διασφαλίζεται η ομαλή λειτουργία τους.  Κι επιστήσαμε την προσοχή στη νέα πολιτική ηγεσία του Υπουργείου Εσωτερικών να μην ακυρωθεί η συγκεκριμένη νομοθετική ρύθμιση, όπως αρχικά ειπώθηκε κατά την ανάγνωση των προγραμματικών δηλώσεων της Κυβέρνησης, γιατί θα δημιουργηθούν αδιέξοδα στη λειτουργία δεκάδων Δήμων σε όλη τη χώρα.
· Στείλαμε προχθές επιστολή στην αναπληρώτρια υπουργό Οικονομικών κυρία Νάντια Βαλαβάνη όπου προτείνουμε, στο πλαίσιο της ρύθμισης χρεών που προωθεί η κυβέρνηση, να υπαχθούν σ΄ αυτή  τη ρύθμιση και όλες οι βεβαιωμένες και ληξιπρόθεσμες οφειλές προς τους Δήμους, μέχρι την 31η Δεκεμβρίου 2014 και να δύνανται να εξοφληθούν μέχρι και σε 100 μηνιαίες δόσεις, με ελάχιστη δόση 20 €. Αν υλοποιηθεί αυτή η πρόταση, θα εισρεύσουν στους Δήμους μας σημαντικά ποσά.
Σε ότι αφορά τα Αναπτυξιακά ζητήματα των Ο.Τ.Α.
· Διεκδικήσαμε και πετύχαμε να ψηφιστεί ρύθμιση , σε νομοσχέδιο του Υπουργείου Ανάπτυξης & Ανταγωνιστικότητας , με την οποία δίνεται ρόλος στην Αυτοδιοίκηση Α’ Βαθμού στα ζητήματα που αφορούν τη διαχείριση, τον έλεγχο και την εφαρμογή αναπτυξιακών παρεμβάσεων μέσω του Ε.Σ.Π.Α., για την προγραμματική περίοδο 2014-2020.

· Πετύχαμε  να διατηρηθεί το ειδικό φορολογικό καθεστώς του μειωμένου Φ.Π.Α. σε περιοχές της Ελλάδος, όπως αυτές αναφέρονται στο άρθρο 120 της 92/77/ΕΟΚ , Ευρωπαϊκής Οδηγίας του Συμβουλίου της 19ης Οκτωβρίου 1992, με την οποία προβλέπονται εξαιρέσεις στους κανόνες εφαρμογής ορισμένων ποσοστών Φ.Π.Α. σε απομακρυσμένες περιοχές ή περιοχές ιδιαίτερης γεωγραφικής θέσης, με στόχο να ληφθεί υπόψη η μοναδικότητα της γεωγραφικής τους θέσης και να εξασφαλισθεί η ενίσχυση της επιχειρηματικότητας και των μεταφορών. 

Σε θεσμικό επίπεδο 
· Πραγματοποιήσαμε σειρά επαφών με Υπουργούς, πολιτικούς αρχηγούς και εκπροσώπους κομμάτων, με σκοπό την παρουσίαση και  προώθηση των θέσεων και των θεσμικών αιτημάτων της Κ.Ε.Δ.Ε.. 
· Ενώ είναι σε εξέλιξη πρόγραμμα συναντήσεων με όλα τα μέλη του νέου Υπουργικού Συμβουλίου.

· Έχουμε ήδη συναντηθεί με τη νέα πολιτική ηγεσία του Υπουργείου Εσωτερικών, Υγείας, Αγροτικής Ανάπτυξης, Εργασίας, Διοικητικής Ανασυγκρότησης. 

· Διεκδικήσαμε και πετύχαμε να παραταθεί μέχρι το Σεπτέμβριο του 2015 η ισχύς των συμβάσεων που έχουν συναφθεί στο πλαίσιο της Πράξης «Ενέργειες στήριξης ηλικιωμένων και λοιπών ατόμων που χρήζουν βοήθειας για την ενίσχυση της απασχολησιμότητας των εμμέσως ωφελούμενων ατόμων», η οποία εντάσσεται στο Επιχειρησιακό Πρόγραμμα «Ανάπτυξη Ανθρώπινου Δυναμικού» του Υπουργείου Εργασίας, Κοινωνικής Ασφάλισης και Πρόνοιας.
· Διεκδικούμε για την Αυτοδιοίκηση Α’ Βαθμού να έχει τον πρώτο λόγο και το συντονισμό στην υλοποίηση προγραμμάτων με κοινωνικό προσανατολισμό, όπως είναι το πρόγραμμα Επισιτισμού για την καταπολέμηση της φτώχειας , γιατί έχουμε και τις δομές, και το προσωπικό αλλά και τη γνώση της έκτασης του προβλήματος σε τοπικό επίπεδο, ώστε να πιάσουν τα χρήματα αυτά τόπο, να ανακουφίσουν αυτούς που πραγματικά δοκιμάζονται από την κρίση κι έχουν ανάγκη από στήριξη και αλληλεγγύη και να μην χαθούν στο λαβύρινθο της γραφειοκρατίας.
· Διεκδικήσαμε και πετύχαμε να ψηφιστεί νομοθετική ρύθμιση για την παράταση της ισχύος των αδειών ίδρυσης και λειτουργίας των Παιδικών Σταθμών.
· Πετύχαμε να δοθεί παράταση στην προθεσμία υποβολής αιτημάτων στα Μέτρα 321 και 322 του Προγράμματος « Αγροτική Ανάπτυξη της Ελλάδος 2007-2013», που αφορά αγροτικούς – περιφερειακούς Δήμους.  
· Ασκήσαμε με επιτυχία πιέσεις προς την πολιτική ηγεσία του Υπουργείου Διοικητικής Μεταρρύθμισης, ώστε να υιοθετηθεί ένα νέο και δικαιότερο σύστημα αξιολόγησης του προσωπικού των Ο.Τ.Α. 
· Πετύχαμε να υιοθετηθεί από την προηγούμενη ηγεσία του Υπουργείου Διοικητικής Μεταρρύθμισης η πρόταση της Κ.Ε.Δ.Ε. και να μεταφερθεί σε προσωποπαγείς θέσεις Ι.Δ.Α.Χ. το προσωπικό ΑμΕΑ που καλύπτει πάγιες και διαρκείς ανάγκες σε Ο.Τ.Α. 
· Kαι πλέον αναμένουμε από τη νέα Κυβέρνηση που προέκυψε από τις εκλογές του Ιανουαρίου, η θέση αυτή να αποτυπωθεί σε Νόμο που θα έρθει προς ψήφιση στο Εθνικό Κοινοβούλιο.
Σε ότι αφορά τα ζητήματα της Απασχόλησης
· Διασφαλίσαμε μέσα από την υλοποίηση Προγράμματος Κοινωφελούς Εργασίας σε συνεργασία με το Υπουργείο Εργασίας και τον ΟΑΕΔ, 34.000 θέσεις εργασίας για απασχόληση ανέργων στους Ο.Τ.Α. όλης της Ελλάδος. 
· Κι αποσπάσαμε τη δέσμευση του νέου Υπουργού Εργασίας, του κου Σκουρλέτη, ότι το συγκεκριμένο πρόγραμμα θα ξεκινήσει από τα τέλη του μήνα να υλοποιείται.
· Παράλληλα αποσπάσαμε τη θετική θέση της αναπληρώτριας υπουργού κας Αντωνοπούλου ότι θα πρέπει να υπάρξει συνεργασία μεταξύ Δήμων και Υπουργείου Εργασίας, ώστε να εξασφαλιστεί η συνέχιση δράσεων και προγραμμάτων που αφορούν στην τοπική αυτοδιοίκηση.
Κυρίες και κύριοι συνάδελφοι

Δεν θέλω να σας κουράσω άλλο απαριθμώντας τις πρωτοβουλίες που έχουμε αναλάβει ως σήμερα.
Θεώρησα όμως υποχρέωσή μου να σας ενημερώσω από πρώτο χέρι για τις σημαντικότερες από αυτές.

Όσο πιο καλά ενημερωμένοι είμαστε. 

Όσο πιο στενά συνεργαζόμαστε εμείς οι αιρετοί του Α’ Βαθμού Αυτοδιοίκησης, 

τόσο πιο αποτελεσματικοί θα είμαστε 

και στις διεκδικήσεις μας,

αλλά και στις πολιτικές μας για την επίλυση των ζητημάτων που αφορούν τους πολίτες των τοπικών μας κοινωνιών.

Κυρίες και κύριοι συνάδελφοι, 

θα έχω την ευκαιρία να σας απευθύνω και πάλι το λόγο,

παρουσιάζοντας την εισήγηση μου για το νέο ΕΣΠΑ και την εμπλοκή των Δήμων σε αυτό.

Κλείνοντας όμως τον χαιρετισμό μου 

θα ήθελα να επισημάνω την ανάγκη της ενότητας.

Ενωμένοι , όλοι μαζί, ΚΕΔΕ και ΠΕΔ, 

μπορούμε να αντιμετωπίσουμε με επιτυχία τις προκλήσεις του μέλλοντος.

Μπορούμε να ακυρώσουμε τα σχέδια εκείνων που επεξεργάζονται τρόπους για την υποβάθμιση του θεσμικού μας ρόλου,

Που απεργάζονται μέτρα για τον περαιτέρω οικονομικό μας στραγγαλισμό.

Είμαι αισιόδοξος ότι μέσα από τη διαδικασία των προσυνεδριακών εκδηλώσεων που σήμερα ξεκινούν από το Ηράκλειο, 

δημιουργούμε μια νέα ισχυρή αυτοδιοικητική συμμαχία.

Μια ισχυρή συμμαχία που θα δώσει περαιτέρω ώθηση στην Πρωτοβάθμια Τοπική Αυτοδιοίκηση 
να ανταποκριθεί σε ένα νέο και ενισχυμένο ρόλο στην προώθηση της Εθνικής και της Περιφερειακής Ανάπτυξης της χώρας. 
στην ενίσχυση της κοινωνικής συνοχής και αλληλεγγύης.

Σας ευχαριστώ.

